**Meglévő kerti fúrt kutak fennmaradásának engedélyezése**

A Katasztrófavédelmi Főigazgatóság tájékoztatást adott ki a 2016. június 4. napját megelőzően engedély nélkül létesített vízkivételt biztosító vízi létesítmények vízjogi fennmaradási engedélyezési eljárásáról.

Abban az esetben, ha a vízkivételt biztosító vízi létesítmény vízjogi létesítési engedély nélkül került megépítésre vagy attól eltérően került megvalósításra, fennmaradási engedélyt kell kérni. Az engedélyt az építtetőnek (tulajdonosnak) kell kérelmeznie.

A vízgazdálkodásról szóló törvény alapján mentesül a vízgazdálkodási bírság fizetése alól az, aki **vízjogi fennmaradási engedélyezési eljárását 2018. december 31-ig kérelmezi,** és az engedély megadásának feltételei fennállnak.

Az utólagos engedélyezésének hatásköre megoszlik a helyi jegyzői és a megyei katasztrófavédelmi igazgatóságok között.

**A jegyző dönt a kutak használatbavételének, megszüntetésének vagy fennmaradásának engedélyezéséről abban az esetben, ha**

* **a kutat legfeljebb évi ötszáz köbméteres vízigénybevétellel,**
* **kizárólag talajvízkészlet vagy parti szűrésű vízkészlet felhasználásával**
* **magánszemély üzemelteti.**
* Az ingatlan, amelyen a kút elhelyezkedik, nem érinthet vízbázisvédelmi területet.

Amennyiben a fenti feltételek közül valamelyik nem teljesül, az engedélyezés a fővárosi és megyei katasztrófavédelmi igazgatóságok hatáskörébe tartozik.

Bővebb információ: BM Országos Katasztrófavédelmi Főigazgatóság tájékoztatója fúrt kutak fennmaradási engedélyezéséről